|  |  |
| --- | --- |
|  ***2. NAPIREND*** |  ***Ügyiratszám UZS/29-32/2020.***  |
| ***ELŐTERJESZTÉS******a Képviselő-testület 2020. szeptember 8.-i rendkívüli, nyilvános ülésére*** |
| ***Tárgy:***  | *Az Uzsa település név használatának engedélyezéséről rendelet tervezet megalkotására javaslat .* |
| ***Előterjesztő:*** | *Táboros László polgármester* |
| ***Előkészítő:*** ***Döntéshozatal :*** | *Dr. Gelencsér Ottó jegyző**A rendelet megalkotásához a megválasztott képviselők több , mint felének „igen” szavazata szükséges ( minősített többség)* |
| ***Előterjesztést látta:***  | *………………………….**Dr. Gelencsér Ottó**jegyző* |

**Tisztelt Képviselő Testület !**

Az Alaptörvény szerint feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján alkothat önkormányzati rendeletet.

A településnév használatával kapcsolatban magasabb szintű jogszabályi rendelkezés nincs, ezért mint törvény által nem szabályozott helyi társadalmi viszonyról, önkormányzati rendeletet alkothat. .Ugyanis nemcsak az önkormányzatnak, mint jogi személynek – aki e minőségében a névviselési jog sérelme esetén a polgári bíróság előtt perindításra jogosult –, de az önkormányzat területén élőknek is érdeke a rendezett településnév-használat.

A településnév használati engedélyezési eljárást, mint önkormányzati hatósági ügyet kell szabályozni, ennek kapcsán ki kell térni a településnév-használathoz szükséges kérelemmel és az engedéllyel kapcsolatos rendelkezésekre, valamint sok esetben az eltérő vagy engedély nélküli használat szankciójára is.

**Az Uzsa név használatával kapcsolatban a közelmúltban érkezett egy kérelem , amelyet a képviselő-testület elutasított.**

 **Nem az elutasítás ténye , hanem a rendelet (jogalap) hiánya okozott törvényességi anomáliát , amit a Veszprém Megyei Kormányhivatal a VE/53843-2/2020 számú tájékoztatás kérése tárgyú levelében a figyelmet erre felhívta.**

 **Áttekintettük az önkormányzat által megalkotott rendeletek listáját , aminek alapján megállapításra került , hogy a képviselő-testület e tárgyban rendeletet nem alkotott , így az eljárás jogsértő volt , ezért a meghozott határozatot vissza kell vonni , és a megalkotott rendelet alapján új eljárást kell lefolytatni.**

Erre tekintettel indítványozom önkormányzati rendelet megalkotását, egyértelművé téve a névhasználat kereteit.

**A rendelettervezetben javasolt szabályozás**

Az általános rendelkezések körében rögződik, hogy Uzsa névnek és annak toldalékos formájának használata főszabály szerint engedélyköteles, de egyúttal tág, ugyanakkor indokolt kivételi kör is meghatározásra kerül. (1. §)

 A tervezet szerint a névhasználat díjmentes lenne. (2. §)

 Indokolt korlátozni, hogy csak uzsai illetve olyan személy, szervezet kaphat engedélyt, aki/amely a településhez kötődik. (2. §)

A névhasználatról való döntést polgármesteri hatáskörbe javasolt delegálni.(3. §)

Az engedély benyújtásával kapcsolatban szükséges némi részletszabályozás ( a kérelem tartalmi elemei, csatolási kötelezettségek). (4. §)

 Az engedély kiadását meg kell tagadni, ha a tervezett névhasználat célja, módja vagy körülményei jogszabályba ütköznek, bizonyíthatóan az önkormányzat, vagy a település lakosságának jogait, jogos érdekeit sértenék vagy veszélyeztetnék, vagy egyéb ok miatt méltatlanok, illetve a kérelmezett névhasználat **a kérelem elbírálását megelőzően engedélyezett névhasználattól nem különbözik. (5. §)**

A névhasználati engedély tartalmi elemeire és érvényességi idejére is indokolt kitérni. (6. §)

Az engedély betartásával és ellenőrzésével kapcsolatos feltételek is szabályozandók. (7. §)

Az engedélyek visszavonására lehetőséget kell biztosítani, ha egyébként annak kiadását meg lehetne tagadni, illetőleg a jogosult a névhasználatot az engedélyben foglaltaktól eltérő módon vagy célra folytatja, vagy az engedélyben meghatározott, a névhasználattal kapcsolatos feltételeket, kikötéseket, egyéb előírásokat megszegi. (8. §)

A már meglévő névhasználatokkal kapcsolatban utólagos engedélyezésre nincs szükség és lehetőség, de a testület megtilthatja a már megvalósult névhasználatot a jövőre nézve, melynek polgári úton lehet érvényt szerezni. (9. §)

A hatálybalépés javasolt napja 2018. január 1-je. (10. §)

**Az előterjesztés a rendelet -tervezet Általános Indokolása is !**

**ELŐZETES HATÁSVIZSGÁLAT**

A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Ennek megfelelően az elvégzett előzetes hatásvizsgálat megállapításait az alábbiak szerint ismertetem:

**Társadalmi hatás:** Rendezetté válik az Uzsa név használata.

**Gazdasági, költségvetési hatás**:

 Elfogadása esetén a rendeletnek költségvetési hatása nem lesz.

**Környezeti és egészségi következmények:**

 Elfogadása esetén a rendeletnek nem lesz a környezetre vagy az egészségre gyakorolt hatása.

**Az adminisztratív terheket befolyásoló hatás:**

 A névhasználati kérelmek elbírálása adminisztratív többletteherrel fog járni, ami várhatóan nem lesz jelentős.

**A jogszabály megalkotásának szükségessége, a jogalkotás elmaradásának következménye:**

 Az új rendelet elfogadása nem jelent jogszabályi kötelezettséget, elmaradásának nincs érdemi következménye.

**A jogszabály végrehajtásához szükséges személyi, szervezeti, tárgyi és pénzügyi feltételek:**

 Elfogadás esetén a rendelet végrehajtásához szükséges feltételek rendelkezésre állnak.

**Uzsa , 2020. szeptember 3.**

 **Táborosi László**

 **polgármester**

**Uzsa Község Önkormányzata Képviselő - testületének**

**…/2020. (IX…..) önkormányzati**

**r e n d e l e t e**

**Uzsa község nevének használatáról**

**( tervezet)**

Uzsa Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. Általános rendelkezések**

**1. §**

(1) Az „Uzsa” nevet vagy annak bármely toldalékos formáját (a továbbiakban együtt: településnév) a jogi személyek megnevezésükben, a természetes személyek, egyéni vállalkozók és jogi személyek tevékenységük során vagy működésükkel összefüggésben engedéllyel használhatják (a továbbiakban együtt: névhasználat), így különösen üzlet vagy építmény elnevezésében, rendezvény címében, továbbá védjegyben vagy termék megjelölésére.

(2) Nem engedélyköteles

a) az a névhasználat, amely jogszabályon alapul,

b) a költségvetési szervek névhasználata,

c) Uzsa Község Önkormányzata (a továbbiakban: önkormányzat) részvételével működő önkormányzati társulás névhasználata,

d) az önkormányzat és az önkormányzati szervek névhasználata,

e) az önkormányzat többségi tulajdonában álló gazdasági társaság névhasználata,

f) a domain névvel, sajtótermékkel és médiaszolgáltatással kapcsolatos névhasználat,

g) az egyházi jogi személyek névhasználata,

h) megyei vagy országos szervezetek, intézmények uzsai illetékességgel rendelkező helyi szerveinek névhasználata.

(3) A névhasználat akkor is engedély köteles, ha az (1) bekezdésben meghatározott kifejezés akár szóösszetételként, akár kötőjellel, vagy bármilyen elválasztással jelenik meg.

**2. A névhasználati engedélyezése**

**2. §**

(1) A névhasználat díjmentes.

(2) A névhasználat csak akkor engedélyezhető,

a) ha a kérelmező természetes személy lakó- vagy tartózkodási helye, nem természetes személy székhelye, telephelye vagy fióktelephelye Uzsa község közigazgatási területén található, vagy

b) tevékenysége vagy működése Uzsához kötődik, ha kérelmező nem felel meg a) pontban foglaltaknak.

**3. §**

(1) A névhasználati engedélyezési eljárás önkormányzati hatósági ügy, melyben a közigazgatási hatósági eljárásról szóló törvény rendelkezéseit kell alkalmazni.

(2) A névhasználat engedélyezésére valamint az engedély visszavonására irányuló eljárásban a **képviselő-testület / vagy a polgármester jár el és hoz döntést átruházott hatáskörben**. / **alternatív javaslat , dönteni kell !!! /**

**4. §**

(1) A névhasználat iránti kérelmet az általános tételű közigazgatási eljárási illeték lerovásával írásban lehet benyújtani a polgármesternek címezve.

(2) Az engedély iránti kérelemnek tartalmaznia kell:

a) a kérelmező nevét vagy megnevezését, lakóhelyét vagy székhelyét,

b) a kérelmező tevékenységi körét,

c) a kérelmezett névhasználat célját és módját, és

d) a kérelmezett névhasználat időtartamát.

(3) A kérelemhez csatolni kell

a) a dísz- vagy emléktárgy, jelvény, embléma vagy termék tervét, amennyiben annak megjelölését szolgálná a településnév,

b) a létrehozni kívánt jogi személy létesítő okiratának tervezetét, amennyiben annak megnevezését érintené a névhasználat.

**5. §**

A névhasználat engedélyezését meg kell tagadni, amennyiben:

1. a tervezett névhasználat célja, módja vagy körülményei

aa) jogszabályba ütköznek,

ab) bizonyíthatóan az önkormányzat, vagy a község lakosságának jogait, jogos érdekeit sértenék vagy veszélyeztetnék, vagy egyéb ok miatt méltatlanok,

b) a kérelmezett névhasználat a kérelem elbírálását megelőzően engedélyezett névhasználattól nem különbözik.

**6. §**

(1) A névhasználati engedélynek tartalmaznia kell:

a) a jogosult nevét vagy megnevezését, lakóhelyét vagy székhelyét,

b) az engedélyezett névhasználat célját,

c) az engedélyezett névhasználat módját,

d) az engedélyezett névhasználat pontos szövegét,

e) az engedélyezett névhasználat időtartamát,

f) az engedély visszavonhatóságára történő figyelmeztetést és lehetséges okait, valamint

g) a névhasználattal kapcsolatos esetleges egyéb feltételeket, kikötéseket és előírásokat.

(2) A névhasználat

a) a kérelmező működési idejének időtartamára,

b) tevékenység folytatásának időtartamára,

c) meghatározott időpontig történő felhasználásra,

d) egy alkalomra,

e) meghatározott feltétel bekövetkezéséig vagy

f) határozatlan időre

engedélyezhető.

(3) A névhasználati engedélyekről, a megszűnt és visszavont engedélyekről a jegyző nyilvántartást vezet.

**7. §**

(1) A névhasználati engedély jogosultja az engedély által meghatározott módon és célra használhatja a településnevet.

(2) A névhasználati engedély jogosultja az engedélyezett névhasználatot másra nem ruházhatja át.

(3) Az engedélyezett névhasználat ellenőrzéséről a polgármester gondoskodik.

**3. A névhasználati engedély visszavonása**

**8. §**

A névhasználati engedélyt vissza kell vonni, ha

a) a névhasználati engedély jogosultja a névhasználatot az engedélyben foglaltaktól eltérő módon vagy célra folytatja,

b) a névhasználati engedély jogosultja az engedélyben meghatározott, a névhasználattal kapcsolatos feltételeket, kikötéseket, egyéb előírásokat megszegi, vagy

c) az 5. §-ban meghatározott okok az engedély kiadását követően következnek be.

 **4. Záró rendelkezések**

**9. §**

Az e rendelet hatályba lépése előtt megvalósuló névhasználat esetén a használó utólagos engedélyezés iránti kérelem benyújtására nem kötelezett, azonban a képviselő-testület a jövőre nézve megtilthatja a névhasználatot, ha az az önkormányzat jogát vagy jogos érdekét sérti. Amennyiben a használó nem hagy fel a névhasználattal, az önkormányzat nevében a polgármester jogosult – szükség esetén bírósági úton – igényérvényesítéssel fellépni.

**10. §**

Ez a rendelet a kihirdetését követő napon lép hatályba.

 **Táborosi László Dr. Gelencsér Ottó**

 **polgármester jegyző**

 **Részletes Indokolás**

1. § Az általános rendelkezések körében kerül meghatározásra, hogy a községnév használata engedélyköteles, továbbá azok az esetek, amikor a névhasználat nem engedélyköteles.

2. § Ez a szakasz tartalmazza, hogy a névhasználat díjmentes, továbbá hogy mely kérelmezők számára adható engedély.

3. § A névhasználati kérelmekről önkormányzati hatósági ügy keretében a polgármester hozza a döntést átruházott hatáskörben.

4. § A kérelem benyújtásával kapcsolatos szabályokat tartalmazza.

5. § A kérelem megtagadásának esetei kerülnek felsorolásra.

6. § Az engedély tartalmát részletezi.

7. § Az engedély betartása és ellenőrzése kapcsán is szükségesek részletszabályok.

8. § A névhasználati engedély visszavonásának eseteit foglalja magában.

9 . § A hatálybalépést megelőzően megkezdett névhasználatra tér ki.

10. § A rendelet hatálybalépéséről szóló rendelkezés.